ઉર્જિત પટેલે મોનેટરી પૉલિસી રિફોર્મ અંગેની સમિતિના વડા તરીકે ફેબ્રુઆરી-૨૦૧૪માં સરકારને એક અહેવાલ સુપરત કર્યો હતો. તેમાં તેમણે રિટેલ ફુગાવાના દરને ચાર ટકાની સપાટીએ (તેમાં બે ટકા સુધીના વધારા-ઘટાડાની સંભાવના સાથે) સ્થિર કરવાની ભલામણ કરી હતી. સરકારે ૨૦૧૫માં આ ભલામણો સ્વીકારી અને ચાલુ નાણાકીય વર્ષના બજેટમાં સરકારે ૨૦૨૧ સુધી પાંચ વર્ષ માટે રિટેલ ફુગાવાના આ દરને એ સપાટીએ નિયંત્રિત કરવાનું લક્ષ્ય અપનાવ્યું છે. આમ, રિટેલ ફુગાવાના દરના નિયંત્રણની નીતિના ઉર્જિત પટેલ ઘડવૈયા છે. એમની નિયુક્તિની જાહેરાત સાથે જ સૌપ્રથમ પ્રત્યાઘાત એવા રહ્યા છે કે તેઓ રઘુરામ રાજનની નીતિને આગળ ધપાવશે. નીતિગત સ્તરે આ સાતત્યને જાળવી રાખવાનું જરૂરી પણ છે.